2005D0338 — ET — 29.03.2008 — 001.001

Käesolev dokument on vaid dokumenteerimisvahend ja institutsioonid ei vastuta selle sisu eest

►B KOMISJONI OTSUS, 14. aprill 2005, millega kehtestatakse puhkeküla või -laagri teenusele ühenduse ökomärgise andmise ökoloogilised kriteeriumid (teatavaks tehtud numbri K(2005) 1242 all) (EMPs kohaldatav tekst) (2005/338/EÜ) (EÜT L 108, 29.4.2005, p.67)

Muudetud:

Euroopa Liidu Teataja No page date ►M1 KOMISJONI OTSUS, 17. märts 2008, L 87 12 29.3.2008









▼B

KOMISJONI OTSUS,

14. aprill 2005,

millega kehtestatakse puhkeküla või -laagri teenusele ühenduse ökomärgise andmise ökoloogilised kriteeriumid

(teatavaks tehtud numbri K(2005) 1242 all)

(EMPs kohaldatav tekst)

(2005/338/EÜ)







EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse Euroopa Parlamendi ja nõukogu 17. juuli 2000. aasta määrust (EÜ) nr 1980/2000 ühenduse muudetud ökomärgise andmise süsteemi kohta, ( 1 ) eelkõige selle artikli 6 lõike 1 teist lõiku ja V lisa 2. punkti kuuendat lõiku, olles konsulteerinud Euroopa Liidu Ökomärgise Komisjoniga, ning arvestades järgmist: (1) Vastavalt määrusele (EÜ) nr 1980/2000 võib ühenduse ökomärgise anda tootele, mille omadused võimaldavad sellel märkimisväärselt mõjutada kõige tähtsamate keskkonnaaspektide parandamist. (2) Määruses (EÜ) nr 1980/2000 on sätestatud, et ökomärgise andmise eritingimused, mis on töötatud välja vastavalt Euroopa Liidu Ökomärgise Komisjoni poolt ette nähtud kriteeriumidele, kehtestatakse tooterühmade kaupa. (3) Puhkeküla või -laagri teenuse puhul tuleks ökoloogilised kriteeriumid jagada kohustuslikeks kriteeriumideks, millest tuleb täita kõiki, ja valikulisteks kriteeriumideks, millest tuleb täita ainult osa. (4) Nii ökoloogilised kriteeriumid kui ka seonduvad hindamis- ja kontrollinõuded tuleks kehtestada kolmeks aastaks. (5) Seoses komisjoni 3. aprilli 1996. aasta soovituses 96/280/EÜ väikeste ja keskmise suurusega ettevõtete määratluse kohta ( 2 ) määratletud mikroettevõtete poolt ökomärgise taotlemisel ja kasutamisel makstavate lõivudega, on asjakohane, selleks et arvestada nende piiratud ressursse ning erilist tähtsust selles tooterühmas, tuleb tagada täiendavad maksuvähendused lisaks neile vähendustele, mis on sätestatud määrusega (EÜ) 1980/2000 ja komisjoni 10. novembri 2000. aasta otsuse 2000/728/EÜ, (millega kehtestatakse ühenduse ökomärgise taotluse menetluslõiv ja aastamaks) ( 3 ) artikliga 5. (6) Käesolevas otsuses ettenähtud meetmed on kooskõlas määruse (EÜ) nr 1980/2000 artikli 17 alusel moodustatud komitee arvamusega, ning arvestades järgmist: ON VASTU VÕTNUD KÄESOLEVA OTSUSE:







Artikkel 1

Tooterühma “puhkeküla või -laagri teenused” kuulub tasulise põhiteenusena mobiilsetele eluasemetele sobivate majutuskohtade pakkumine piiratud alal.

Lisaks hõlmab see muid majutushooneid, mis sobivad öömaja pakkumiseks ning üldkasutatavaid alasid kommunaalteenuste tarbeks, kui neid osutatakse sellel piiratud alal.

Sellel piiratud alal osutatud “puhkeküla või -laagri teenused” võivad hõlmata ka toitlustamisteenust ja vabaajategevuste pakkumist, mis kuuluvad puhkeküla või -laagri teenust osutava ettevõtte juhtimise alla või selle omandisse.

Artikkel 2

Selleks, et puhkeküla või -laagri teenustele võiks määruse (EÜ) nr 1980/2000 alusel anda ühenduse ökomärgise, peab puhkeküla või -laagri teenus kuuluma tooterühma “puhkeküla või -laagri teenus” ning peab vastama kõigile käesoleva otsuse lisa A jaotises sätestatud kriteeriumidele.

Lisaks peab puhkeküla või -laagri teenus vastama piisavale hulgale kriteeriumidele, mis on sätestatud lisa B jaotises, millest igale on antud hindepunktide arv. Puhkeküla või -laagri teenus peab koguma vähemalt:

a) 16,5 hindepunkti põhiteenuse osas;

b) 20 hindepunkti juhul, kui pakutakse lisaks ka muid majutushooneid, mis on sobivad üürilistele öömaja pakkumiseks.

Nõutavat hindepunktide summat suurendatakse ühe täiendava hindepunkti võrra iga pakutud toitlustamisteenuse või vabaajategevuse pakkumise eest.

Artikkel 3

1. Juhul kui mikroettevõte esitab puhkeküla või -laagri teenusele ökomärgise saamise taotluse, vähendatakse erandina otsuse 2000/728/EÜ artikli 1 lõikest 3 menetluslõivu 75 % võrra, kusjuures muud vähendamist ei lubata.

2. Erandina otsuse 2000/728/EÜ artikli 2 lõike 5 esimesest lausest on mikroettevõtte minimaalne ökomärgise kasutamise aastamaks 100 eurot.

3. Puhkeküla või -laagri teenuse aastase müügimahu arvestamiseks korrutatakse teenuse osutamise hind ööbimiste arvuga ning vähendatakse tulemust 50 % võrra. Teenuse osutamise hinnaks loetakse puhkeküla või -laagri külaliste poolt ühe ööbimise eest makstud keskmist tasu, mis hõlmab kõiki neid teenuseid, mille eest ei tasuta eraldi. Kohaldatakse vähendamisi otsuse 2000/728/EÜ artiklis 2 kindlaksmääratud aastamaksu alammäärani.

4. Käesolevas otsuses kasutatakse mõistet “mikroettevõte” komisjoni 3. aprilli 1996. aasta soovituses 96/280/EÜ määratletud tähenduses.

Artikkel 4

Haldusotstarbel antakse tooterühmale “puhkeküla või -laagri teenus” kood “26”.

▼M1

Artikkel 5

Puhkeküla või -laagri teenuse tooterühma ökoloogilised kriteeriumid ning nende kriteeriumidega seotud hindamis- ja kontrollinõuded kehtivad kuni 31. oktoobrini 2009.

▼B

Artikkel 6

Käesolev otsus on adresseeritud liikmesriikidele.









LISA

RAAMTINGIMUSED

Kriteeriumide eesmärgid

Kriteeriumide eesmärgiks on piirata peamisi keskkonnamõjusid teenusetsükli kolmel etapil (hanked, teenuse osutamine, jäätmed). Nende eesmärgiks on eelkõige:

— energiatarbimise piiramine,

— veetarbimise piiramine,

— jäätmetekke piiramine,

— taastuvate ressursside ja keskkonnale väheohtlike ainete kasutuse soodustamine,

— keskkonnateabe ja -hariduse edendamine.

Kirjeldus

— Artiklis 1 viidatud mobiilsete eluasemete hulka kuuluvad näiteks telgid, haagissuvilad, vagunelamud ja autoelamud. Üürilistele öömaja pakkumiseks sobivate majutushoonete hulka kuuluvad näiteks suvemajad, renditavad mobiilsed eluasemed ja korterid. Kommunaalteenuste osutamiseks mõeldud üldkasutatavad alad hõlmavad näiteks pesemiseks ja söögitegemiseks kasutatavaid hooneid ja ruume, selvehalle ja teabeteenuste kasutamist võimaldavaid hooneid ja ruume.

Hindamis- ja kontrollinõuded

Üksikasjalikud hindamis- ja kontrollinõuded on märgitud iga kriteeriumi juures mis on sätestatud A või B jaotises.

Vajaduse korral võib kasutada ka muid katsemeetodeid ja standardeid kui need, mis on esitatud iga kriteeriumi puhul, kui nende samaväärsust on kinnitanud taotlust hindav pädev asutus.

Juhul kui taotlejalt nõutakse kõnealustele kriteeriumidele vastavuse tõendamiseks deklaratsioonide, dokumentide, analüüsi- ja katseprotokollide või muude tõendite esitamist, võivad tõendusmaterjalid vastavalt asjaoludele pärineda taotlejalt ja/või tema tarnija(te)lt ja/või nende tarnija(te)lt jne.

Vajaduse korral võib pädev asutus nõuda tõendavaid dokumente ja teha sõltumatuid kontrolle.

Pädevad asutused peavad tegema kontrollkäike kohapeal.

Pädevatele asutustele soovitatakse taotluste hindamisel ja kriteeriumidele vastavuse kontrollimisel arvestada selliste tunnustatud keskkonnajuhtimissüsteemide nagu EMAS ja ISO 14001 rakendamist.

(Märkus: nende juhtimissüsteemide rakendamist ei nõuta.)

A JAOTIS

Artikli 2 esimeses lõigus viidatud kriteeriumid

ENERGIA

1. Taastuvatest allikatest pärinev elektrienergia

Vähemalt 22 % elektrienergiast peab pärinema taastuvatest energiaallikatest, mis on määratletud Euroopa Parlamendi ja nõukogu 27. septembri 2001. aasta direktiivis 2001/77/EÜ taastuvatest energiaallikatest toodetud elektrienergia kasutamise edendamise kohta elektrienergia siseturul. ( 4 )

See kriteerium on kohaldatav ainult puhkekülade või -laagrite puhul, kus on võimalik ligi pääseda taastuvatest energiaallikatest saadud energia turule.

Hindamis- ja kontrollinõuded: Taotleja esitab elektritarnija deklaratsiooni (või tarnijaga sõlmitud lepingu), milles märgitakse taastuva(te) energiaallika(te) liik ning taastuvatest allikatest pärineva elektrienergia tegelik ja suurim võimalik protsent kogu tarnitavast elektrienergiast. Direktiivi 2001/77/EÜ kohaselt on taastuvad energiaallikad taastuvad mittefossiilsed energiaallikad (tuule-, päikese-, maasoojus-, laine-, tõusu-mõõna-, hüdro-, biomassi-, prügilagaasi-, reoveepuhastigaasi- ja biogaasienergia allikad).

2. Kivisüsi ja raskõlid

Energiaallikana ei kasutata kivisütt ning raskõlisid, mille väävlisisaldus on kõrgem kui 0,2 %.

Seda kriteeriumi kohaldatakse ainult sõltumatu küttesüsteemiga puhkekülade või -laagrite suhtes.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta, milles on märgitud kasutatud energiaallika liik.

3. Kütteks kasutatud elektrienergia

Vähemalt 22 % ruumide kütteks ning pesuvee soojendamiseks kulutatud elektrienergiast peab pärinema direktiivis 2001/77/EÜ määratletud taastuvatest energiaallikatest.

See kriteerium on kohaldatav ainult sõltumatu elekterküttega puhkekülades või -laagrites, kus on võimalik ligi pääseda taastuvatest energiaallikatest saadud elektrienergia turule.

Hindamis- ja kontrollinõuded: Taotleja esitab deklaratsiooni kõnesolevale kriteeriumile vastavuse kohta, milles märgitakse kütteks kasutatud elektrienergia allikate liik ja hulk, ning lisab veesoojendite (kütteseadmete) dokumendid.

4. Veesoojendite tõhusus

Ökomärgise kandmise ajal ostetud uute veesoojendite (kütteseadmete) kasutegur peab olema vähemalt 90 %, kusjuures kasutegur mõõdetakse uute vedel- ja gaaskütusega köetavate veesoojendite tõhususnõudeid käsitleva nõukogu 21. mai 1992. aasta direktiivi 92/42/EMÜ kohaselt ( 5 ) või kooskõlas selle direktiiviga hõlmamata veesoojendeid käsitlevate asjakohaste normide ja sätetega.

Direktiivis 92/42/EMÜ määratletud vedel- ja gaaskütusega köetavad veesoojendid peavad vastama selles direktiivis kindlaksmääratud tõhususnõuetele.

Direktiivi 92/42/EMÜ mõjualasse mittekuuluvad veesoojendid peavad vastama valmistaja juhendile ja siseriiklikele ning kohalikele tõhusust käsitlevatele õigusaktidele.

Hindamis- ja kontrollinõuded: Taotleja esitab tehnilise aruande, milles on märgitud veesoojendi kasutegur ning mille on koostanud isik, kes vastutab veesoojendi müügi ja/või hoolduse eest. Direktiivi 92/42/EMÜ määratluse kohaselt on kasulik võimsus (protsentides) suhe, mis saadakse soojendis olevale veele ülekantud soojuse jagamisel püsirõhul oleva kütuse alumise kütteväärtuse ja kütusetarbe (kütuse kogus ajaühiku kohta) korrutisega.

Direktiivi 92/42/EMÜ artiklis 3 välistatakse järgmised veesoojendid: eri liiki kütusega, kaasa arvatud tahkkütus, töötavad veesoojendid; vee kiirsoojendid; veesoojendid, mille konstruktsioon võimaldab kasutada tavaliselt turustatavatest vedel- ja gaaskütustest oluliselt erinevate omadustega kütuseid (tehnoloogiline heitgaas, biogaas jne); pliidid ja seadmed, mis on mõeldud peamiselt nende ruumide kütmiseks, kuhu nad on paigaldatud, ja mille lisaülesandeks on anda sooja vett keskküttesüsteemi ja pesemiseks.

5. Õhu konditsioneerimine

Ökomärgise kandmise ajal ostetud kliimaseadmed peavad kuuluma vähemalt energiatõhususe klassi B nagu on määratletud komisjoni 22. märtsi 2002. aasta direktiiviga 2002/31/EÜ, millega rakendatakse nõukogu direktiivi 92/75/EMÜ kodumajapidamises kasutatavate kliimaseadmete energiamärgistuse alased sätted ( 6 ) või olema samaväärse energiatõhususega.

Märkus: Seda kriteeriumi ei kohaldata kliimaseadmete suhtes, mis võivad kasutada ka teisi energiaallikaid või õhk-vesi- ja vesi-vesi-soojusvahetiga seadmete suhtes ning seadmete puhul, mille väljundvõimsus (jahutusvõimsus) on üle 12 kW.

Hindamis- ja kontrollinõuded: Taotleja esitab tehnilise kirjelduse, mille on koostanud kliimaseadme paigaldamise, müügi ja/või hoolduse eest vastutavad erialatehnikud.

6. Akende soojapidavus ja helikindlus

Kõik köetavate ja/või kliimaseadmega varustatud üldkasutatavate ruumide ja üüripindade aknad peavad olema piisavalt kõrge, vastavalt kohalikule kliimale soojapidavusega ja vajalikul määral helikindlad. (Seda ei kohaldata renditavate haagiselamute/vagunelamute suhtes, juhul kui need ei kuulu puhkeküla või -laagri korraldusasutusele.)

Hindamis- ja kontrollinõuded: Taotleja esitab kas enda (kui see on piisav) või erialatehniku poolt koostatud deklaratsiooni kõnealusele kriteeriumile vastavuse kohta.

7. Kütteseadmete ja kliimaseadmete väljalülitamine

Juhul kui akende avamisel ei lülitu välja kütteseade ja/või kliimaseade automaatselt, peab olema kergesti kättesaadav teave, millega tuletatakse külalistele meelde, et kui kütteseade või kliimaseade on sisse lülitatud, tuleb aknad sulgeda.

See kriteerium on kohaldatav ainult köetavate ja/või kliimaseadmetega varustatud puhkekülade või -laagrite puhul.

Hindamis- ja kontrollinõuded: Taotleja esitab deklaratsiooni kõnesolevale kriteeriumile vastavuse kohta ja meeldetuletuse teksti (kui seda kasutatakse).

8. Valgustite väljalülitamine

Kui üüripindadel asuv(ad) valgusti(d) ei lülitu välja automaatselt, peab olema kergesti kättesaadav teave, millega tuletatakse külalistele meelde, et üüripinnalt lahkudes palutakse valgustid välja lülitada.

Hindamis- ja kontrollinõuded: Taotleja esitab deklaratsiooni sellele kriteeriumile vastavuse kohta ja märgib teatamise viisi.

9. Säästulambid

a) Ühe aasta jooksul taotluse esitamise kuupäevast tuleb vähemalt 60 % kõikidest puhkeküla või -laagri lampidest asendada energiatõhususe klassi A kuuluvate lampidega, mis on määratletud komisjoni 27. jaanuari 1998. aasta direktiivis 98/11/EÜ, millega rakendatakse nõukogu direktiivi 92/75/EMÜ kodumajapidamises kasutatavate lampide energiamärgistuse alased sätted. ( 7 ) Seda ei kohaldata lampide suhtes, mille tehnilised omadused ei võimalda neid asendada säästulampidega.

b) Ühe aasta jooksul taotluse esitamise kuupäevast tuleb vähemalt 80 % lampidest, mis asuvad kohtades, kus neid tõenäoliselt lülitatakse sisse enam kui viieks tunniks ööpäevas, asendada lampidega, mis kuuluvad komisjoni direktiivis 98/11/EÜ määratletud energiatõhususe klassi A. Seda ei kohaldata lampide suhtes, mille tehnilised omadused ei võimalda neid asendada säästulampidega. Hindamis- ja kontrollinõuded: Taotleja esitab deklaratsiooni kõnealuse kriteeriumi mõlemale osale vastavuse kohta ja märgib kasutatud lampide energiatõhususe klassid.

VESI

10. Veeallikas

Juhul kui kohaliku veekaitsekava uuringud näitavad, et olemasoleva veeallika kasutamine avaldab keskkonnale tugevat mõju, teeb puhkeküla või -laager vee eest vastutavale ametiasutusele avalduse oma valmisoleku kohta lülitada tarbimine ümber mõnele muule veeallikale (nt veevõrk või pinnaveekogu).

Seda kriteeriumi kohaldatakse ainult juhul, kui puhkeküla või -laager ei kasuta võrguvett.

Hindamis- ja kontrollinõuded: Taotleja esitab eespool sätestatud avalduse ja asjakohased dokumendid, kaasa arvatud kohaliku veekaitsekava kohaste uuringute tulemused (kui need on olemas), ettekirjutused vajalike meetmete kohta ja võetud meetmeid käsitlevad dokumendid.

11. Kraani- ja dušivee vooluhulk

Kõigi kraanide ja dušipihustite veevooluhulk, välja arvatud vannikraanid, ei tohi ületada 10 liitrit minutis.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ning selgituse selle kohta, mil viisil puhkeküla või -laager vastab sellele kriteeriumile, ja vajaduse korral ka asjakohased dokumendid.

12. Vee kokkuhoid pesu- ja tualettruumides

Külalistele peab olema pesu- ja tualettruumides vajalik teave selle kohta, kuidas aidata kaasa puhkekülas või -laagris vee säästmisele.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ning asjakohase külalistele mõeldud teabe.

13. Tualettruumide prügikastid

Igas tualettruumis peab olema nõuetekohane prügikast ja külalistel tuleb paluda, et nad ei kasutaks vastavate jäätmete puhul klosetipotti, vaid prügikasti.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ja külalistele mõeldud teabe.

14. Pissuaaride loputussüsteem

Kõigil pissuaaridel peab olema kas automaatne (ajastatud) või käsitsi juhitav loputussüsteem, et vältida loputusvee lakkamatut uhtumist.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ning asjakohased dokumendid paigaldatud pissuaaride kohta.

15. Lekked

Personali tuleb õpetada nähtavaid lekkeid iga päev kontrollima ja võtma asjakohaseid meetmeid. Külalisi tuleb paluda, et nad teataksid leketest personalile.

Hindamis- ja kontrollinõuded: Taotleja esitab deklaratsiooni kõnesolevale kriteeriumile vastavuse kohta, õpetamisel käsitletud teemasid kajastavad dokumendid ja külalistele mõeldud teabe koopia.

16. Taimede ja väliterritooriumi kastmine

Üldjuhul kastetakse lilli ja väliterritooriumi enne seda, kui päike on kõrgel, või pärast päikeseloojangut, olenevalt kohalikust olukorrast või kliimatingimustest.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta.

17. Reoveepuhastus

Kogu reovesi tuleb puhastada.

Juhul kui ei ole võimalik rajada ühendust kohaliku reoveepuhastusjaamaga, peab puhkekülal või -laagril olema oma veepuhastussüsteem, mis vastab asjakohastele kohalikele, siseriiklikele ja Euroopa õigusnormidele. Külalisi tuleb teavitada nende mobiilsetest eluasemetest pärineva reovee nõuetekohase puhastamisega seotud vajadustest ja kohustustest.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ning dokumendid majutusettevõtte ühendamise kohta kohaliku veepuhastusjaamaga või majutusettevõtte enda veepuhastussüsteemi kohta ja külalistele mõeldud dokumendid reovee äravoolu kohta.

18. Reoveekäitluse kava

Puhkeküla või -laager palub kohalikult ametiasutuselt reoveekäitluse kava ja selle olemasolu korral järgib seda.

Hindamis- ja kontrollinõuded: Taotleja esitab kohalikule reoveekäitluse eest vastutavale ametiasutusele saadetud kirja, milles palutakse kohalikku reoveekäitluse kava, ja saadud vastuse. Kui kõnealune kava on olemas, esitab taotleja dokumendid selle kava järgimiseks võetud meetmete kohta.

DETERGENDID JA DESOVAHENDID

19. Kemokäimla jäätmekogumispunkt

Juhul kui puhkeküla või -laager on ühendatud septikuga, kogutakse kemokäimlatest pärinevad jäätmed eraldi või muul viisil nõuetele vastavalt ning käideldakse. Juhul kui puhkekülal või -laagril on ühendus ühiskanalisatsiooniga, piisab ka vastavast reoveerennist või reovee äravooluseadmest, mis on mõeldud lekete vältimiseks.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ning kohaliku omavalitsuse konkreetsed jäätmekogumisnõuded koos kemokäimla septiku dokumentidega.

20. Desovahendid

Desovahendeid tuleb kasutada ainult vajaduse korral õigusaktides sätestatud hügieeninõuete täitmiseks.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ja teabe selle kohta, kus ja millal desovahendeid kasutatakse.

21. Personali väljaõpe detergentide ja desovahendite kasutamiseks

Personali õpetatakse mitte ületama detergentide ja desovahendite pakenditel märgitud soovitavaid koguseid.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ning asjakohase väljaõppe üksikasjad.

JÄÄTMED

22. Jäätmete sortimine külaliste poolt

Kõikidele külalistele tehakse kättesaadavaks konteinerid, mis sobivad jäätmete sortimiseks vastavalt kohalikule ja riigi jäätmekäitluskavale. Puhkelaagri või -küla erinevates piirkondades peab olema kättesaadav kergesti mõistetav teave selle kohta, et külalistel palutakse oma jäätmed sortida. Jäätmete sortimiseks mõeldud konteinerid peavad olema niisama kättesaadavad nagu tavalised jäätmekonteinerid.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta, üksikasjad konteinerite kohta ja tähiste/teabe koopia ning ülevaate puhkeküla või -laagri konteinerite asukohast.

23. Ohtlikud jäätmed

Personal sordib ohtlikud jäätmed vastavalt komisjoni 3. mai 2000. aasta otsusega 2000/532/EÜ, millega asendatakse jäätmeid käsitleva nõukogu direktiivi 75/442/EMÜ artikli 1 punkti a kohaselt jäätmete nimekirja kehtestav komisjoni otsus 94/3/EÜ ning ohtlikke jäätmeid käsitleva nõukogu direktiivi 91/689/EMÜ artikli 1 lõike 4 kohaselt ohtlike jäätmete nimekirja kehtestava nõukogu otsusega 94/904/EÜ ( 8 ) kehtestatud ohtlike jäätmete nimekirjale ja selle edasistele muudatustele ning otsib sobivaid kõrvaldamisvõimalusi. Siia kuuluvad toonerid, tindid, külmutus- ja elektriseadmed, akud ja patareid, farmaatsiatooted, rasvad/õlid jms. Külalistele peab olema kättesaadav teave ohtlike jäätmete nõuetekohasest kõrvaldamisest.

Kui kohalik ametiasutus ei paku lahendust ohtlike jäätmete kõrvaldamiseks, esitab taotleja igal aastal kohaliku ametiasutuse deklaratsiooni selle kohta, et asjaomases piirkonnas puudub ohtlike jäätmete kõrvaldamise süsteem.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta, puhkekülas või -laagris tekkivate ohtlike jäätmete nimekirja, selgituse nende käitlemis-, sortimis-, kogumis- ja kõrvaldamisviiside kohta ning kolmandate isikutega sõlmitud asjakohaste lepingute koopiad. Vajaduse korral esitab taotleja igal aastal kohaliku ametiasutuse asjakohase deklaratsiooni.

24. Jäätmete sortimine

Personal sordib jäätmed liikidesse, mida on võimalik kohalikes või riiklikes jäätmekäitlusrajatistes eraldi käidelda. Juhul kui kohalik ametiasutus ei paku võimalust jäätmete kogumiseks ja/või kõrvaldamiseks liikide kaupa, saadab puhkeküla või -laager talle kirja, milles avaldab soovi jäätmeid sortida ja väljendab muret jäätmete liigiti kogumise ja/või kõrvaldamise võimaluste puudumise pärast.

Taotlus jäätmete liigiti kogumise ja/või kõrvaldamise võimaldamiseks esitatakse kohalikule ametiasutusele igal aastal.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta, kohaliku ametiasutuse poolt heakskiidetud jäätmete liigituse, jäätmeliikide kogumise, sortimise, käitlemise ja kõrvaldamise korra puhkekülas või -laagris ja/või asjakohased lepingud eraettevõtetega. Vajaduse korral esitab taotleja igal aastal kohalikule ametiasutusele asjakohase deklaratsiooni.

25. Jäätmevedu

Juhul kui kohalik ametiasutus ei kogu jäätmeid puhkekülas või -laagris või selle läheduses, tagab viimane oma jäätmete veo kogumiskohta, vähendades vedusid nii palju kui võimalik.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ja märgib jäätmete kogumiskohad, veokorralduse ja veokaugused.

26. Ühekorratooted

Kui seda õigusnormidega ei nõuta, ei tohi puhkeküla või -laagri omanik pakkuda üüripindadel või poodides järgmisi ühekordselt kasutatavaid tooteid:

Ühekordselt kasutatavad tualett-tarbed (šampoon, seep, dušimütsid jne). Juhul kui kasutatakse muid ühekorratooteid, peavad nende kasutamiskohtades olema kättesaadavad spetsiaalsed konteinerid, vastavalt kohalikule ja riigi jäätmekäitluskavale.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta, märkides, milliseid nendest ühekorratoodetest kasutatakse, seda kasutamist nõudvad õigusnormid ning jäätmekogumisliigi ja -süsteemi kirjelduse.

MUUD TEENUSED

27. Üldkasutatavate ruumide sektsioonid, kus ei tohi suitsetada

Kõigis üldkasutatavates ruumides peab olema sektsioon, kus ei tohi suitsetada.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta.

28. Ühissõidukid

Külalistele ja personalile peab olema kergesti kättesaadav teave selle kohta, kuidas sõita ühissõidukitega puhkekülasse või -laagrisse ja muudesse kohalikesse sihtkohtadesse. Kui sobivaid ühissõidukeid ei ole, tuleb esitada teave ka muude keskkonnamõju seisukohalt eelistatavate transpordiliikide kohta.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ning kättesaadava teabematerjali koopiad.

ÜLDJUHTIMINE

Taotlejad, kelle keskkonnajuhtimissüsteem on EMASi õigusnormide alusel registreeritud või ISO 14001 kohaselt sertifitseeritud, vastavad automaatselt järgnevalt loetletud üldjuhtimise kriteeriumidele. Taolistel juhtudel tõendab neile kriteeriumidele vastavust EMASi registreerimine või ISO 14001 kohane sertifitseerimine.

29. Üldhooldus ja -teenindus

Kogu puhkeküla või -laagri teenuste osutamisel kasutatavat varustust parandatakse ja hooldatakse õigusnormide kohaselt ja vastavalt vajadusele, kusjuures töid võib teostada ainult erialase ettevalmistusega personal.

Puhkeküla või -laagri juhil peab olema tehniku kirjalik deklaratsioon selle kohta, millise sagedusega tuleb õigusnormide kohaselt teostada kõnealuse kriteeriumiga seotud varustuse hoolduskontrolli.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ning varustuse ja seda hooldavate isikute/äriettevõtete nimekirjad.

30. Veesoojendite hooldus ja parandus

a) Veesoojendeid hooldavad ja parandavad erialase ettevalmistusega isikud vähemalt üks kord aastas või sagedamini, kui seda nõuavad õigusnormid või selleks on vajadus, järgides CEI ja siseriiklikke standardeid, juhul kui need on kohaldatavad, või valmistaja juhendeid.

b) Üks kord aastas kontrollitakse, kas veesoojendid vastavad direktiivis 92/42/EMÜ, siseriiklikes õigusnormides või valmistaja juhendites kindlaksmääratud tõhusustasemetele ning kas heited on õigusnormidega ettenähtud piirides. Juhul kui hoolduskatsed näitavad, et eespool mainitud tingimused ei ole täidetud, tuleb võtta viivitamatult parandusmeetmeid.

Hindamis- ja kontrollinõuded: Taotleja esitab deklaratsiooni kõnealuse kriteeriumi mõlemale osale vastavuse kohta, veesoojendite kirjelduse ja nende hoolduskava ning hooldust teostavate isikute/äriettevõtete üksikasjaliku iseloomustuse ja märgib, mida hoolduse puhul kontrollitakse.

31. Poliitika kujundamine ja tegevusprogramm

Teenust osutava ettevõtte juhatusel peab olema keskkonnapoliitika ja ta peab koostama kokkuvõtliku avalduse keskkonnapoliitika kohta ning täpse tegevusprogrammi keskkonnapoliitika rakendamiseks.

Tegevusprogrammis määratakse kindlaks energia, vee, kemikaalide ja jäätmetega seotud keskkonnahoiualased eesmärgid, mis kehtestatakse iga kahe aasta järel, võttes arvesse B jaotise kriteeriume. Tegevusprogrammis märgitakse isik, kes tegutseb puhkelaagri või -küla keskkonnahoiujuhina ja vastutab vajalike meetmete võtmise ning eesmärkide saavutamise eest. Külalistel palutakse esitada oma märkused ja kaebused ning neid arvestatakse.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta, keskkonnapoliitika, keskkonnapoliitika alase avalduse ja tegevusprogrammi koopiad ning külaliste märkuste ja kaebuste arvessevõtmise korra.

32. Personali väljaõpe

Puhkeküla või -laager võimaldab oma personalile väljaõppe ja annab talle teavet, kaasa arvatud eeskirjad ja kirjalikud juhendid, et tagada keskkonnameetmete rakendamine ja tõsta teadlikkust keskkonnahoidliku käitumise alal. Nõuetekohast väljaõpet antakse uuele personalile nelja nädala jooksul alates töölevõtmisest ja kogu personalile vähemalt üks kord aastas.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta, väljaõppeprogrammi üksikasjad, selle sisu ning andmed selle kohta, millal ja millise väljaõppe on iga töötaja saanud.

33. Külalistele mõeldud teave

Puhkeküla või -laager annab külalistele teavet oma keskkonnapoliitika, sealhulgas üldohutuse ja tuleohutuse osas võetud meetmete ja EL ökomärgise kohta. Teave esitatakse külalistele aktiivselt sisseregistreerimisel, koos küsimustikuga, mis hõlmab nende vaateid puhkeküla või -laagri keskkonnaaspektide suhtes. Teadaanded, millega palutakse külalisi kaasa aidata keskkonnahoiu eesmärkide saavutamisele, peavad olema külalistele nähtavad, eelkõige üldkasutatavatel aladel ja üüripindadel.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta, külalistele antud info ja teadaannete koopiad ning märgib oma küsimustike levitamise ja kogumise ning vastuste arvessevõtmise korra.

34. Andmed energia- ja veetarbimise kohta

Puhkekülal või -laagril peab olema kogu energiatarbimise (kWh), elektri ja muude energiaallikate tarbimise (kWh) ja veetarbimise (liitrid) andmete kogumise ja jälgimise kord.

Andmed kogutakse iga saadud arve puhul või vähemalt iga kolme kuu tagant puhkeküla või -laagri lahtiolekuperioodi jooksul ja need väljendatakse ka tarbimisena ühe ööbimise kohta ning siseruumide ühe m2 kohta. Puhkeküla või -laager säilitab tulemused, et need oleksid kättesaadavad taotlust hinnanud pädevale asutusele kohapealse kontrolli teostamisel.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ning andmete kogumise ja jälgimise korra kirjelduse. Koos taotlusega esitab taotleja eelpool loetletud tarbimisandmed vähemalt kolme eelmise kuu kohta (kui need on juba kättesaadavad) ja edaspidi igal järgmisel aastal eelmise aasta kohta. Elamispiirkonna (pikaajaline viibimine) ööbimiste arv võib põhineda puhkeküla või -laagri omaniku/haldaja hinnangul.

35. Muude andmete kogumine

Puhkekülas või -laagris peab olema kord, kuidas kemikaalide (kontsentreeritud või mitte, liitrites ja/või kilogrammides) kasutamist ja tekkivate jäätmete hulka (sortimata jäätmed, liitrites ja/või kilogrammides) käsitlevaid andmeid koguda ja jälgida.

Andmed kogutakse vähemalt iga kuue kuu tagant ja need väljendatakse kas tarbimisena või tekkinud kogusena ühe ööbimise kohta ning siseruumide ühe m2 kohta. Puhkeküla või -laager säilitab tulemused, et need oleksid kättesaadavad taotlust hinnanud pädevale asutusele kohapealse kontrolli teostamisel.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta, andmete kogumise ja jälgimise korra kirjelduse. Koos taotlusega esitab taotleja eespool loetletud tarbimisandmed vähemalt kuue eelmise kuu kohta (kui need on juba kättesaadavad) ja edaspidi igal järgmisel aastal eelmise aasta kohta. Taotleja märgib pakutud teenused ja teatab, kas pesu pestakse puhkekülas või -laagris või mitte.

36. Teave ökomärgisel

Ökomärgise 2. lahtris on järgmine tekst:

— on võetud meetmeid energia ja vee säästmiseks ning jäätmekoguse vähendamiseks,

— on võetud keskkonnajuhtimismeetmeid keskkonnategevuse täiustamiseks,

— on võetud meetmeid keskkonnamõju piiramiseks.

Hindamis- ja kontrollinõuded: Taotleja esitab näidise selle kohta, kuidas märgist kasutama hakatakse ja deklaratsiooni kõnealusele kriteeriumile vastavuse kohta.

B JAOTIS

Artikli 2 teises lõigus viidatud kriteeriumid

Kõigile käesolevas jaotises sätestatud kriteeriumidele vastamisele antakse väärtus, väljendatuna hindepunktides või hindepunktide osades. Ökomärgise saamiseks peavad puhkekülad või -laagrid koguma minimaalse hindepunktide arvu. Juhul kui puhkeküla või -laager ei paku oma teenuste hulgas muid öömaja pakkumiseks sobivaid majutushooneid, on nõutav miinimummäär 16,5 hindepunkti; kui aga selliseid majutusviise pakutakse, on nõutav miinimummäär 20 hindepunkti.

Nõutavat hindepunktide summat suurendatakse 1 hindepunkti võrra puhkeküla või -laagri juhitud või selle omanduses oleva iga lisateenuse eest: toitlustamisteenus (sealhulgas hommikusöögid) ja vabaajategevused. Vabaajategevused hõlmavad saunade, ujumisbasseinide ja kõikide sarnaste puhkeküla või -laagri territooriumil asuvate rajatiste ning nende haljasalade, mis ei asu puhkeküla või -laagri otsese halduse alal, nagu näiteks pargid, metsad ja aiad, külalistele avamist.

ENERGIA

37. Fotoelektriline, hüdroelektriline ja tuulegeneraatori abil saadud elektrienergia (2 hindepunkti)

Puhkekülal või -laagril peab olema elektri tootmiseks fotoelektriline (päikesepaneel) või kohapealne hüdroelektriline süsteem või tuulegeneraator, mis annab või hakkab andma vähemalt 20 % kogu aasta elektritarbest.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta, fotoelektrilise, hüdroelektrilise või tuuleenergia süsteemi dokumendid ning andmed selle piir- ja tegeliku võimsuse kohta.

38. Taastuvate energiaallikate kasutamine kütteks (1,5 hindepunkti)

Vähemalt 50 % siseruumide kütteks või pesemisvee soojendamiseks kasutatud energiast peab pärinema taastuvatest energiaallikatest.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta, andmed siseruumide kütmiseks ja vee soojendamiseks kasutatud energia kohta ning dokumendid, mis näitavad, et vähemalt 50 % sellest energiast pärineb taastuvatest energiaallikatest.

39. Veesoojendite energiatõhusus (1 hindepunkt)

Puhkekülas või -laagris peab olema direktiivi 92/42/EMÜ artikli 6 määratlusele vastav nelja tärni veesoojendi.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ning veesoojendi müügi ja/või hoolduse eest vastutavate erialatehnikute aruande.

40. Veesoojendi NOx heide (1,5 hindepunkti)

Veesoojendi peab kuuluma NOx heiteid reguleerivas standardis EN 297 prA3 kindlaksmääratud 5. klassi ja tema NOx heide peab olema alla 70 mg/kWh.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ning veesoojendi müügi ja/või hoolduse eest vastutavate erialatehnikute aruande või tehnilise kirjelduse.

41. Kaugküte (1 hindepunkt)

Puhkeküla või -laagrit köetakse kaugküttesüsteemi abil.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ning dokumendid, mis näitavad ühendust kaugküttesüsteemiga.

42. Soojuse ja elektri koostootmine (1,5 hindepunkti)

Kogu sanitaarruumides, üldkasutatavates ruumides ja üüripindadel tarbitud soojus ja elektrienergia peavad pärinema soojuse ja elektri koostootmisjaamast. Juhul kui puhkekülal või -laagril on oma soojuse ja elektri koostootmisjaam, peab see varustama 70 % kogu elektri- ja soojatarbimisest.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ning soojuse ja elektri koostootmisjaama dokumendid.

43. Soojuspump (1,5 hindepunkti)

Puhkekülas või -laagris peab olema kütteseadme ja/või kliimaseadmete tööd tagav soojuspump.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ning soojuspumba dokumendid.

44. Soojuse taaskasutamine (2 hindepunkti)

Puhkekülas või -laagris peab olema soojuse taaskasutussüsteem ühe (1 hindepunkt) või kahe (2 hindepunkti) järgmise soojusetarbimise liigi jaoks: jahutussüsteemid, ventilaatorid, pesumasinad, nõudepesumasinad, ujumisbassein(id), kasutatud pesuvesi.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ning soojuse taaskasutussüsteemide dokumendid.

45. Temperatuuri reguleerimine (1,5 hindepunkti)

Kõigi üldkasutatavate ruumide ja üüripindade temperatuur peab olema eraldi reguleeritav.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ning soojusregulatsioonisüsteemide dokumendid.

46. Olemasolevate hoonete soojusisolatsioon (2 hindepunkti)

Puhkeküla või -laagri köetavate/kliimaseadmega varustatud hoonete soojusisolatsioon peab olema parem, kui on ette nähtud siseriiklike miinimumnõuetega, nii et oleks tagatud märkimisväärne energiasääst.

Hindamis- ja kontrollinõuded: Taotleja esitab energeetiku poolt koostatud asjakohase deklaratsiooni kõnealusele kriteeriumile vastavuse kohta ja soojusisolatsiooni ning siseriiklikke miinimumnõudeid käsitlevad dokumendid.

47. Õhu konditsioneerimine (1,5 hindepunkti)

Kliimaseadmed peavad kuuluma vähemalt energiatõhususe klassi A nagu on määratletud direktiiviga 2002/31/EÜ või olema samaväärse energiatõhususega.

Seda kriteeriumi ei kohaldata kliimaseadmete suhtes, mis võivad kasutada ka teisi energiaallikaid, õhk-vesi- ja vesi-vesi-soojusvahetiga seadmete suhtes ning seadmete puhul, mille väljundvõimsus (jahutusvõimsus) on üle 12 kW.

Hindamis- ja kontrollinõuded: Taotleja esitab tehnilise kirjelduse, mille on koostanud kliimaseadme paigaldamise, müügi ja/või hoolduse eest vastutavad erialatehnikud.

48. Kliimaseadme automaatne väljalülitamine (1 hindepunkt)

Peab olemas olema automaatsüsteem, mis lülitab üüripindadel kliimaseadme välja, kui aknad avatakse.

Hindamis- ja kontrollinõuded: Taotleja esitab tehnilise kirjelduse, mille on koostanud kliimaseadme paigaldamise, müügi ja/või hoolduse eest vastutavad erialatehnikud.

49. Bioklimatoloogiline arhitektuur (2 hindepunkti)

Puhkeküla või -laagri ehitamisel peab olema arvestatud bioklimatoloogilise arhitektuuri põhimõtteid.

Hindamis- ja kontrollinõuded: Taotleja esitab üksikasjaliku selgituse selle kohta, millisel viisil puhkeküla või -laager sellele kriteeriumile vastab, ja asjakohased dokumendid.

50. Energiasäästlikud külmikud (1 hindepunkt), nõudepesumasinad (1 hindepunkt), pesumasinad (1 hindepunkt), kuivatid/trummelkuivatid (1 hindepunkt) ja kontoriseadmed (1 hindepunkt) (kuni 5 hindepunkti)

a) (1 hindepunkt): Kõik olmekülmikud peavad kuuluma energiatõhususe klassi A, A+ või A++ , mis on määratletud komisjoni 3. juuli 2003. aasta direktiivis 2003/66/EÜ, millega muudetakse komisjoni direktiivi 94/2/EÜ, millega rakendatakse nõukogu direktiivi 92/75/EMÜ kodumajapidamistes kasutatavate elektriliste külmikute, sügavkülmikute ja nende kombinatsioonide energiamärgistuse alased sätted, ( 9 ) ning kõik frigo- ja minibaarid peavad kuuluma vähemalt klassi C. Komisjoni direktiiv 2003/66/EÜ jõustub 1. juulil 2004. Hindamis- ja kontrollinõuded: Taotleja esitab dokumendid, mis näitavad kõigi külmikute ning frigo- ja minibaaride energiaklassi, märkides ära ökomärgisega seadmed.

b) (1 hindepunkt): Kõik majapidamises kasutatavad nõudepesumasinad peavad kuuluma energiatõhususe klassi A, mis on määratletud komisjoni 26. veebruari 1999. aasta direktiivis 1999/9/EÜ, millega muudetakse direktiivi 97/17/EÜ, millega rakendatakse nõukogu direktiivi 92/75/EMÜ kodumajapidamises kasutatavate nõudepesumasinate energiamärgistuse alased sätted. ( 10 ) Hindamis- ja kontrollinõuded: Taotleja esitab dokumendid, mis näitavad kõigi nõudepesumasinate energiaklassi, märkides ära ökomärgisega seadmed. Märkus: nõudepesumasinad, mis ei kuulu direktiivi 1999/9/EÜ reguleerimisalasse (nt tööstuslikud nõudepesumasinad), ei pea vastama sellele kriteeriumile.

c) (1 hindepunkt): Kõik majapidamises kasutatavad pesumasinad peavad kuuluma energiatõhususe klassi A, mis on määratletud komisjoni 17. detsembri 1996. aasta direktiivis 96/89/EÜ, millega muudetakse direktiivi 95/12/EC, millega rakendatakse nõukogu direktiivi 92/75/EMÜ kodumajapidamises kasutatavate pesumasinate energiamärgistuse alased sätted. ( 11 ) Hindamis- ja kontrollinõuded: Taotleja esitab dokumendid, mis näitavad kõigi pesumasinate energiaklassi, märkides ära ökomärgisega seadmed. Märkus: pesumasinad, mis ei kuulu direktiivi 96/89/EÜ reguleerimisalasse (nt tööstuslikud pesumasinad) ei pea vastama sellele kriteeriumile.

d) (1 hindepunkt): Vähemalt 80 % kontoriseadmetest (personaalarvutid, kuvarid, faksid, printerid, skannerid, koopiamasinad) peavad vastama energiatärnile, mis on ette nähtud Euroopa Parlamendi ja nõukogu 6. novembri 2001. aasta määrusega (EÜ) nr 2422/2001 ühenduse kontoriseadmete energiatõhususmärgistuse programmi kohta. ( 12 ) Hindamis- ja kontrollinõuded: Taotleja esitab dokumendid, mis tõendavad vastavust kontoriseadmete energiatärni nõuetele ja/või märgib ära ökomärgisega personaal- ning kaasaskantavad arvutid.

e) (1 hindepunkt): Kõik elektrilised trummelkuivatid peavad kuuluma energiatõhususe klassi A, mis on määratletud komisjoni 23. mai 1995. aasta direktiiviga 1995/13/EÜ, ( 13 ) millega rakendatakse nõukogu direktiivi 92/75/EMÜ kodumajapidamises kasutatavate elektriliste trummelkuivatite energiamärgistuse alased sätted. Hindamis- ja kontrollinõuded: Taotleja esitab dokumendid, mis näitavad kõigi elektriliste trummelkuivatite energiaklassi, märkides ära ökomärgisega seadmed. Märkus: elektrilised trummelkuivatid, mis ei kuulu direktiivi 1995/13/EÜ reguleerimisalasse (nt tööstuslikud trummelkuivatid), ei pea sellele kriteeriumile vastama.

51. Lähedusanduriga elektrilised käte- ja juuksekuivatid (1 hindepunkt)

Kõik elektrilised käte- ja juuksekuivatid peavad olema varustatud lähedusanduritega või omama ISO I tüübi ökomärgist.

Hindamis- ja kontrollinõuded: Taotleja esitab asjakohased tõendavad dokumendid selle kohta, mil viisil puhkeküla või -laager täidab kõnealust kriteeriumi.

52. Külmiku paigaldus (1 hindepunkt)

Köögi, kioski ja poe külmiku(d) paigaldatakse ja reguleeritakse energiasäästu põhimõtete kohaselt.

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager täidab kõnealust kriteeriumi.

53. Valgustuse automaatne väljalülitamine üüripindadel (1 hindepunkt)

Automaatseadmed, mis lülitavad valgustuse välja, kui külalised ruumidest lahkuvad, peavad olema paigaldatud 80 % puhkeküla või -laagri üüripindadesse.

Hindamis- ja kontrollinõuded: Taotleja esitab tehnilise kirjelduse, mille on koostanud nende süsteemide paigaldamise ja/või hoolduse eest vastutavad erialatehnikud.

54. Saunaseadmete reguleerimine taimeri abil (1 hindepunkt)

Kõik saunaseadmed peavad olema reguleeritavad taimeri abil.

Hindamis- ja kontrollinõuded: Taotleja esitab tehnilise kirjelduse, mille on koostanud nende seadmete paigaldamise ja/või hoolduse eest vastutavad erialatehnikud.

55. Ujumisbasseini kütmine taastuvate energiaallikatega (1,5 hindepunkti)

Ujumisbasseini kütmiseks kasutatav energia peab pärinema taastuvatest energiaallikatest. Vähemalt 50 %: 1 hindepunkt, 100 %: 1,5 hindepunkti.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta, andmed ujumisbasseini kütmiseks kasutatud energia kohta ja dokumendid, mis tõendavad, et kasutatud energiahulk pärineb taastuvatest energiaallikatest.

56. Välisvalgustuse automaatne väljalülitamine (1,5 hindepunkti)

Välisvalgustus, mida ei ole vaja turvaeesmärkidel, peab teatava aja möödudes automaatselt välja lülituma, või aktiveeruma lähedusanduri abil.

Hindamis- ja kontrollinõuded: Taotleja esitab tehnilise kirjelduse, mille on koostanud nende seadmete paigaldamise ja/või hoolduse eest vastutavad erialatehnikud.

VESI

57. Vihmavee (1,5 hindepunkt) ja ringlusse võetud vee (1,5 hindepunkti) kasutamine

a) (1,5 hindepunkti): Vihmavett kogutakse ja kasutatakse, kuid mitte pesu- ega joogiveena. Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager vastab kõnealusele kriteeriumile, lisades tõendavad dokumendid ja asjakohased tagatised selle kohta, et pesu- ja joogivesi on vihmaveest täielikult eraldatud.

b) (1,5 hindepunkti): Ringlusse võetud vett kogutakse ja kasutatakse, kuid mitte pesu- ega joogiveena. Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager vastab kõnealusele kriteeriumile, lisades asjakohased tõendavad dokumendid ja tagatised selle kohta, et pesu- ja joogivesi on ringlusse võetud veest täielikult eraldatud.

58. Väliterritooriumi automaatsed kastmissüsteemid (1 hindepunkt)

Puhkeküla või -laager peab kastmisel kasutama automaatsüsteemi, mis optimeerib väljas kasvatatavate taimede/haljastuse kastmiskordade arvu ja veetarbimist.

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager vastab kõnealusele kriteeriumile, lisades asjakohased tõendavad dokumendid.

59. Kraani- ja dušivee vooluhulk (1,5 hindepunkti)

Kõigi kraanide ja dušipihustite keskmine veevooluhulk, välja arvatud vannikraanid, ei tohi ületada 8 liitrit minutis.

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager vastab kõnealusele kriteeriumile, lisades asjakohased tõendavad dokumendid.

60. WC loputusvesi (1,5 hindepunkti)

Vähemalt 80 % WCdest peab ühekordne loputusmaht olema 6 liitrit või väiksem.

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager vastab kõnealusele kriteeriumile, ja asjakohased tõendavad dokumendid.

61. Nõudepesumasina veetarve (1 hindepunkt)

Nõudepesumasinate veetarve (W(mõõdetud)) peab olema väiksem allpool esitatud võrratusega kindlaksmääratud läviväärtusest või sellega võrdne, kui on kasutatud komisjoni direktiivi 97/17/EÜ ( 14 ) puhul valitud programmitsüklit ja katsemeetodit EN 50242:

W(mõõdetud) ≤ (0,625 × S) + 9,25

kus:

W(mõõdetud) = nõudepesumasina ühe töötsükli jooksul mõõdetud veetarve (väljendatakse ühe kümnendkoha täpsusega),

S = nõudepesumasinasse mahtuvate standardkomplektide arv.

Hindamis- ja kontrollinõuded: Taotleja esitab tehnilise kirjelduse, mille on koostanud nõudepesumasinate tootmise, müügi või hoolduse eest vastutavad erialatehnikud, või tõendid selle kohta, et nõudepesumasinatele on antud ühenduse ökomärgis.

62. Pesumasina veetarve (1 hindepunkt)

Pesumasinad, mille kasutajad on puhkeküla või -laagri külalised ja personal või need, mida kasutavad puhkekülale või -laagrile pesuteenuse osutajad, ei tohi kasutada rohkem kui 12 liitrit vett 1 kilogrammi pesu kohta, kui on kasutatud komisjoni direktiivi 95/12/EÜ ( 15 ) puhul valitud standardset puuvilla pesutsüklit 60 °C juures ja katsemeetodit EN 60456:1999.

Hindamis- ja kontrollinõuded: Taotleja esitab tehnilise kirjelduse, mille on koostanud pesumasinate tootmise, müügi või hoolduse eest vastutavad erialatehnikud, või tõendid selle kohta, et pesumasinatele on antud ühenduse ökomärgis. Puhkeküla või -laagri juhatus esitab ettevõttele pesuteenust osutava ettevõtte tehnilised dokumendid, mis tõendavad, et pesuteenuse osutaja pesumasin vastab kõnealusele kriteeriumile.

63. Kraanivee temperatuur ja vooluhulk (1 hindepunkt)

Vähemalt 80 % kraanidest peavad võimaldama täpselt ja kiiresti reguleerida vee temperatuuri ja vooluhulka.

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager vastab kõnealusele kriteeriumile ja asjakohased tõendavad dokumendid.

64. Dušitaimerid (1,5 hindepunkti)

Kõik sanitaarruumide/üldkasutatavate ruumide dušid tuleb varustada taimeriga/ lähedusseadmega, mis katkestab automaatselt veevoolu teatava aja pärast või siis kui dušši ei ole mõnda aega kasutatud.

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager vastab kõnealusele kriteeriumile, lisades asjakohased tõendavad dokumendid.

65. Ujumisbasseini kate (1 hindepunkt)

Öösel, või siis kui täidetud ujumisbasseini ei kasutata rohkem kui üks päev, kaetakse see basseinivee jahtumise vältimiseks ja aurustumise vähendamiseks.

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager vastab kõnealusele kriteeriumile, lisades asjakohased tõendavad dokumendid.

66. Jäätõrje (kuni 1,5 hindepunkti)

Juhul kui on vajalik teede jäätõrje, tuleb puhkekülas või -laagris jää/lume korral teede ohutuks tegemiseks kasutada mehaanilisi vahendeid või liiva/kruusa (1,5 hindepunkti).

Juhul kui kasutatakse keemilisi jäätõrjevahendeid, tuleb kasutada aineid, mis ei sisalda rohkem kui 1 % klooriioone (Cl-) (1 hindepunkt) või jäätõrjevahendeid, millele on antud ühenduse ökomärgis või muu siseriiklik või piirkondlik ISO I tüübi ökomärgis (1,5 hindepunkti).

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager vastab kõnealusele kriteeriumile, lisades asjakohased tõendavad dokumendid.

67. Viited vee karedusele (1 hindepunkt)

Sanitaarruumide/pesumasinate/nõudepesumasinate lähedusse tuleb välja panna selgitused kohaliku vee kareduse kohta, mis võimaldavad külalistel ja personalil paremini kasutada detergente või võetakse kasutusele automaatne doseerimissüsteem, mis optimeerib detergentide kasutamist vastavalt vee karedusele.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ning asjakohased dokumendid külaliste teavitamisviiside kohta.

68. Veesäästlikud pissuaarid (1,5 hindepunkti)

Vähemalt 50 % kõigist pissuaaridest peavad kasutama veevaba süsteemi või peavad kõik pissuaarid olema varustatud käsitsi juhitava/elektroonilise loputussüsteemiga, mis võimaldab iga pissuaari ühekordset loputamist ainult juhul kui seda kasutatakse.

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager vastab kõnealusele kriteeriumile.

69. Pärismaised liigid uute õuetaimede istutamiseks (1 hindepunkt)

Väliterritooriumile istutatavad puud ja hekid peavad kuuluma pärismaiste taimeliikide hulka.

Hindamis- ja kontrollinõuded: Taotleja esitab asjakohase kirjelduse selgituse selle kohta, mil viisil puhkeküla või -laager vastab kõnealusele kriteeriumile, lisades eksperdi poolt esitatud asjakohased tõendavad dokumendid.

70. Käterättide ja voodilinade vahetus (1 hindepunkt)

Külalisi teavitatakse puhkeküla või -laagri keskkonnapoliitikast, mille kohaselt vahetatakse voodipesu ja käterätte kas külaliste soovi kohaselt või üldjuhul üks kord nädalas madalama järgu ja kaks korda nädalas kõrgema järgu puhkekülades või -laagrites. Seda kohaldatakse ainult nende üüripindade suhtes, kus teenuste hulka kuulub käterättide ja/või voodilinadega varustamine.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ning asjakohased dokumendid külaliste teavitamisviiside kohta.

OHTLIKUD KEMIKAALID

71. Detergendid (kuni 4 hindepunkti)

Vähemalt 80 massiprotsendile puhkekülas või -laagris nõude käsipesuks ja/või nõudepesumasinates ja/või pesu pesemiseks kasutatud detergentidest ja/või universaalpuhastusvahenditest peab olema antud ühenduse ökomärgis või siseriiklik või piirkondlik ISO I tüübi ökomärgis (1 hindepunkt iga mainitud nelja detergendiliigi puhul).

Hindamis- ja kontrollinõuded: Taotleja esitab andmed ja dokumendid (kaasa arvatud asjakohased arved), mis näitavad kõigi kõnealuste toodete ja ökomärgisega toodete kasutatud koguseid.

72. Sisevärvid ja -lakid (1 hindepunkt)

Vähemalt 50 %-le ehitiste ja üüripindade, kuid mitte haagiselamute ja vagunelamute siseviimistluses kasutatud sisevärvidest ja lakkidest peab olema antud ühenduse ökomärgis või siseriiklik või piirkondlik ISO I tüübi ökomärgis.

Hindamis- ja kontrollinõuded: Taotleja esitab andmed ja dokumendid (kaasa arvatud asjakohased arved), mis näitavad kõigi kõnealuste toodete ja ökomärgisega toodete kasutatud koguseid.

73. Autopesu ainult selleks spetsiaalselt ettenähtud aladel (1 hindepunkt)

Autopesu ei lubata või lubatakse ainult sellistel aladel, kus on spetsiaalsed seadmed, mis koguvad kasutatud vee ja detergendid ning suunavad need kanalisatsiooni.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta, lisades asjakohased tõendavad dokumendid.

74. Kunstliku grillisüütaja alternatiivide toetamine (1 hindepunkt)

Et vältida kunstlike grillisüütajate kasutamist, peavad poodides olema müügil alternatiivsed tooted, nagu näiteks rapsiseemneõli ja kanepitooted.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta.

75. Ujumisbasseini lisatava desovahendi doseerimine (1 hindepunkt)

Ujumisbasseinis peab olema automaatne doseerimissüsteem, mis võimaldab vajaliku hügieenitoime saavutamiseks kasutada minimaalset desovahendi kogust.

Hindamis- ja kontrollinõuded: Taotleja esitab automaatse doseerimissüsteemi tehnilised dokumendid.

76. Mehaaniline puhastus (1 hindepunkt)

Puhkekülas või -laagris peab olema üksikasjalik kord, kuidas puhastada kemikaalideta, näiteks kasutades mikrokiud- või muid kemikaalivabu puhastusvahendeid või rakendades muid samaväärse toimega puhastusviise.

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades vajaduse korral asjakohased tõendavad dokumendid.

77. Mahehaljastus (2 hindepunkti)

Väliterritooriumi hooldatakse kas pestitsiide kasutamata või järgides mahepõllunduse põhimõtteid kooskõlas nõukogu 24. juuni 1991. aasta määrusega (EMÜ) nr 2092/91 põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta ( 16 ) ning selle edasiste muudatustega või kooskõlas siseriiklike õigusaktide või tunnustatud siseriiklike mahepõllunduskavadega.

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades vajaduse korral asjakohased tõendavad dokumendid.

78. Putukate ja kahjurite tõrjevahendid (kuni 2 hindepunkti)

Majutusasutuste arhitektuuriline kujundus ja hügieenitavad (nagu näiteks vaiadele ehitamine, vältimaks rottide sisenemist hoonetesse, sääsevõrkude ja mähiste kasutamine) kindlustavad putukate ja kahjurite tõrjevahendite rangelt minimaalse kasutamise puhkekülas või -laagris (1 hindepunkt).

Juhul kui kasutatakse putukate või kahjurite tõrjevahendeid, tuleb kasutada ainult neid aineid, mida on lubatud kasutada mahepõllunduses, nagu on sätestatud nõukogu 24. juuni 1991. aasta määrusega (EMÜ) nr 2092/91 põllumajandustoodete mahepõllundustootmise kohta või millele on antud ühenduse ökomärgis või siseriiklik või piirkondlik ISO I tüübi ökomärgis (1 hindepunkt).

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades vajaduse korral asjakohased tõendavad dokumendid.

JÄÄTMED

79. Kompostimine (kuni 3 hindepunkti)

Puhkekülas või -laagris tuleb orgaanilisi jäätmeid koguda eraldi (2 hindepunkti haljasalajäätmete puhul; 1 hindepunkti toidujäätmete puhul) ja tagada, et neid kompostitaks kohaliku ametiasutuse (nt kohaliku haldusasutuse, majutusettevõtte või jäätmekäitlusega tegeleva eraettevõtte) juhtnööride kohaselt.

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades vajaduse korral asjakohased tõendavad dokumendid.

80. Ühekordseks kasutamiseks mõeldud joogipurgid (2 hindepunkti)

Puhkeküla või -laagri omandis oleval või tema otsese halduse alal ei tohi pakkuda ühekorra joogipurke, välja arvatud juhul, kui see on ette nähtud seadusega.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta, märkides, milliseid nendest ühekordselt kasutatavatest toodetest kasutatakse, kui üldse, ning milliste õigusnormide alusel.

81. Hommikueine/toidu pakendid ja ühekordselt kasutatavad kaubad (2 hindepunkti)

Ühe toidukorra pakendeid ning ühekordselt kasutatavaid tasse, taldrikuid ja söögiriistu ei kasutata hommikusöögi pakkumisel või muude toitlustamisteenuste osutamisel.

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

82. Rasva/õli kõrvaldamine (kuni 3 hindepunkti)

Puhkekülas või -laagris paigaldatakse rasvaeraldajad ja prae- ning kuumutusrasv/õli kogutakse ja kõrvaldatakse nõuetekohaselt (2 hindepunkti). Külalistele pakutakse nõuetekohaseid võimalusi rasva/õli kõrvaldamiseks (1 hindepunkt).

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

83. Äravool parklates (1 hindepunkt)

Parklas sõidukitest eralduv õli ja sarnased ained tuleb koguda ja nõuetekohaselt kõrvaldada.

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

84. Kasutatud tekstiilesemed, mööbel ja muud tooted (kuni 3 hindepunkti)

Kasutatud mööbel, tekstiilesemed ja muud tooted, nagu näiteks elektroonikaseadmed, müüakse või annetatakse heategevus- või muudele selliseid kaupu koguvatele ja jagavatele ühingutele.

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased ühingutelt saadud tõendavad dokumendid.

MUUD TEENUSED

85. Liikluse reguleerimine puhkekülas või -laagris (1 hindepunkt)

Kogu puhkeküla või -laagri territooriumil toimuv liiklus (külalised ja hooldus/transport) peab toimuma kindlaksmääratud ajal ja aladel.

Hindamis- ja kontrollinõuded: Taotleja esitab selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

86. Puhkeküla või -laagri poolt kasutatud sõidukid (1 hindepunkt)

Puhkeküla või -laager ei kasuta enda territooriumil transpordi ja hoolduse teostamiseks põlemismootoriga sõidukeid.

Hindamis- ja kontrollinõuded: Taotleja esitab selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

87. Käsikärud puhkeküla või -laagri külalistele (1 hindepunkt)

Pagasi ja ostukaupade transportimiseks puhkeküla või -laagri territooriumil peab külalistel olema võimalik kasutada tasuta käsikärusid või muid mittemotoriseeritud transpordivahendeid.

Hindamis- ja kontrollinõuded: Taotleja esitab selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

88. Katmata pinnas (1 hindepunkt)

Vähemalt 90 % puhkeküla või -laagri territooriumi pinnasest ei tohi katta asfalt/tsement või muud tihendusmaterjalid, mis takistavad pinnase õiget kuivatamist ning õhustamist.

Hindamis- ja kontrollinõuded: Taotleja esitab selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

89. Katuste haljastamine (1,5 hindepunkti)

Vähemalt 50 % puhkeküla või -laagri ehitistest, millel on sobivad katused (lamekatused või väikese kaldenurgaga katused), tuleb haljastada muru või taimedega.

Hindamis- ja kontrollinõuded: Taotleja esitab selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

90. Keskkonnaalane teave ja haridus (kuni 3 hindepunkti)

Puhkeküla või -laager jagab külalistele teavet ja keskkonnahariduslikke trükiseid kohaliku bioloogilise mitmekesisuse, maastiku ja loodushoiu kohta (1,5 hindepunkti). Külaliste meelelahutusteenuses on keskkonnaalase hariduse elemendid (1,5 hindepunkti).

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

91. Suitsetamise keelamine üldkasutatavates ruumides ja üüripindadel (1 hindepunkt)

Suitsetamine peab olema keelatud vähemalt 50 % üldkasutatavatest ruumidest ja 50 % üüripindadest.

Hindamis- ja kontrollinõuded: Taotleja teatab ruumide arvu ja liigid ning märgib, millistes ruumides ei suitsetata.

92. Jalgrattad (1,5 hindepunkti)

Külalistel peab olema võimalik kasutada jalgrattaid. (Vähemalt kaks jalgratast 50 majutuskoha ja/või üüripinna osa kohta).

Hindamis- ja kontrollinõuded: Taotleja esitab selgituse selle kohta, mil viisil puhkeküla või -laager vastab kõnealusele kriteeriumile.

93. Tagastatavad või korduvkasutatavad pudelid (kuni 3 hindepunkti)

Puhkekülas või -laagris pakutakse jooke tagastatavates/korduvkasutatavates pudelites: karastusjoogid (1 hindepunkt), õlu (1 hindepunkt), vesi (1 hindepunkt).

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased pudelite tarnijatelt saadud tõendavad dokumendid.

94. Paberitooted (kuni 2 hindepunkti)

Vähemalt 50 %-le kasutatud tualettpaberist/pehmest paberist ja/või kontoripaberist peab olema antud ühenduse ökomärgis või siseriiklik või piirkondlik ISO I tüübi ökomärgis (1 hindepunkt kummagi mainitud paberiliigi puhul).

Hindamis- ja kontrollinõuded: Taotleja esitab andmed ja dokumendid (kaasa arvatud asjakohased arved), mis näitavad kõigi kõnealuste toodete ja ökomärgisega toodete kasutatud koguseid.

95. Püsikaubad (kuni 3 hindepunkti)

Vähemalt 10 %-le puhkekülas või -laagris, sealjuures ka üüripindadel kasutatavatest püsikaupadest (nagu voodilinad, käterätid, laudlinad, personaal- ja kaasaskantavad arvutid, telerid, madratsid, mööbel, pesumasinad, nõudepesumasinad, külmikud, tolmuimejad, kõvad põrandakatted, lambid jms) peab olema antud ühenduse ökomärgis või siseriiklik või piirkondlik ISO I tüübi ökomärgis (1 hindepunkt iga püsikaubaliigi puhul, kuid kokku mitte üle 3 hindepunkti).

Hindamis- ja kontrollinõuded: Taotleja esitab andmed ja dokumendid, mis näitavad kõigi kõnealuste toodete ja ökomärgisega toodete kasutatud koguseid.

96. Kohalikud toiduained (kuni 4,5 hindepunkti)

Igal söögikorral, kaasa arvatud hommikusöök (1,5 hindepunkti), ning poes (1,5 hindepunkti), tuleb pakkuda vähemalt kahte kohalikku päritolu toiduainet.

Vajaduse korral keelatakse kohalike ohustatud liikide, näiteks teatavate kalade ja koorikloomade ning ulukiliha tarbimine (1,5 hindepunkti).

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta, lisades asjakohased tõendavad dokumendid.

97. Mahepõllundustooted (kuni 2 hindepunkti)

Vähemalt kahe roa põhikoostisained (1 hindepunkt) ja vähemalt neli poes müüdavat toodet (1 hindepunkt) peavad olema toodetud määruses (EMÜ) nr 2092/91 ettenähtud mahepõllundusmeetodite abil.

Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta, lisades asjakohased tõendavad dokumendid.

ÜLDJUHTIMINE

98. Puhkeküla või -laagri registreerimine EMASi alusel (3 hindepunkti), või ISO 14001 kohane sertifitseerimine (1,5 hindepunkti)

Puhkeküla või -laager registreeritakse ühenduse keskkonnajuhtimis- ja -auditeerimissüsteemi (EMAS) alusel (3 hindepunkti) või sertifitseeritakse ISO 14001 kohaselt (1,5 hindepunkti).

Hindamis- ja kontrollinõuded: Taotleja esitab asjakohased tõendid registreerimise kohta EMASi alusel või ISO 14001 kohase sertifitseerimise kohta.

99. Tarnija või teenuse osutaja registreerimine EMASi alusel (1,5 hindepunkti) või ISO kohane sertifitseerimine (1 hindepunkt)

Vähemalt üks peamine puhkeküla või -laagri tarnija või teenuse osutaja peab olema registreeritud EMASi alusel (1,5 hindepunkti) või sertifitseeritud ISO 14001 kohaselt (1 hindepunkt).

Hindamis- ja kontrollinõuded: Taotleja esitab asjakohased tõendid vähemalt ühe peamise tarnija või teenuste osutaja kohta, kes on registreeritud EMASi alusel või sertifitseeritud ISO 14001 kohaselt.

100. Alltöövõtjate vastavus A jaotise kriteeriumidele (kuni 2 hindepunkti)

Kahe lisateenuse (toitlustamisteenus, vabaajategevused) pakkumisega tegelevad alltöövõtjad peavad vastama vähemalt neile käesoleva ökomärgise saamise A jaotise kriteeriumidele, mis kehtivad eriteenuste kohta (1 hindepunkt iga puhkekülas või -laagris osutatud teenuse kohta).

Hindamis- ja kontrollinõuded: Taotleja esitab asjakohased alltöövõtjatega sõlmitud töövõtulepingud, et tõendada nende vastavust A jaotise kriteeriumidele.

101. Energia- ja veemõõturid (kuni 2 hindepunkti)

Puhkekülas või -laagris paigaldatakse täiendavad energia- ja veemõõturid, et oleks võimalik koguda andmeid tarbimise kohta mitmesuguste tegevuste või seadmete kasutamise puhul (1 hindepunkt). Igal majutuskohal on eraldiseisev energia- ja veemõõtur (1 hindepunkt).

Hindamis- ja kontrollinõuded: Taotleja esitab üksikasjaliku selgituse selle kohta, mil viisil puhkeküla või -laager vastab sellele kriteeriumile, ja analüüsib kogutud andmeid (nende olemasolu korral).

102. Täiendavad keskkonnameetmed (maksimaalselt 3 hindepunkti)

Kas:

a) täiendavad keskkonnameetmed (kuni 1,5 hindepunkti iga meetme eest, kuid kokku mitte üle 3 hindepunkti): Puhkeküla või -laagri juhatus võtab täiendavad meetmed, lisaks käesolevas jaotises või A jaotises esitatud kriteeriumidega seotud meetmetele, et suurendada puhkeküla või -laagri keskkonnategevuse tõhusust. Neid meetmeid hindab taotlust hindav pädev asutus, kusjuures iga meetme eest antakse kuni 1,5 hindepunkti. Hindamis- ja kontrollinõuded: Taotleja esitab deklaratsiooni kõnealusele kriteeriumile vastavuse kohta ja nende täiendavate meetmete täieliku kirjelduse, mida taotleja palub arvestada;

või:

b) Ökomärgise andmine (3 hindepunkti): Puhkekülale või -laagrile antakse üks siseriiklik või piirkondlik ISO I tüübi ökomärgis. Hindamis- ja kontrollinõuded: Taotleja esitab asjakohased tõendid ökomärgise saamise kohta.